CELEX: 52013PC0924
Language: mt
Date: 2013-12-18
Title: Proposta għal DEĊIŻJONI TAL-KUNSILL dwar il-konklużjoni tal-Ftehim Qafas dwar Sħubija u Kooperazzjoni Komprensivi bejn l-Unjoni Ewropea u l-Istati Membri tagħha, fuq naħa, u r-Repubblika Soċjalista tal-Vjetnam, fuq in-naħa l-oħra

|
			
		
		
		52013PC0924
		
			Proposta għal DEĊIŻJONI TAL-KUNSILL dwar il-konklużjoni tal-Ftehim Qafas dwar Sħubija u Kooperazzjoni Komprensivi bejn l-Unjoni Ewropea u l-Istati Membri tagħha, fuq naħa, u r-Repubblika Soċjalista tal-Vjetnam, fuq in-naħa l-oħra /* COM/2013/0924 final - 2013/0440 (NLE) */
			
				
		
		
			
			   	MEMORANDUM TA’ SPJEGAZZJONI
F’Mejju tal-2007, il-Kunsill awtorizza
lill-Kummissjoni biex tinnegozja Ftehim Qafas ta' Sħubija u Kooperazzjoni
(FSK) mal-Vjetnam, ibbażat fuq l-awtorizzazzjoni ta' Novembru tal-2004
għal negozjati mat-Tajlandja, l-Indoneżja, Singapor, il-Filippini,
il-Malasja u l-Brunej. In-negozjati mal-Vjetnam tnedew f'Ħanoj f'Novembru
tal-2007. Iż-żewġ naħat inizjalaw il-FSK fi Brussell fl-4
ta’ Ottubru 2010. Il-FSK ġie ffirmat fi Brussell fis-27 ta' Ġunju 2012.

Il-FSK mal-Vjetnam ser jieħu post
il-qafas legali kurrenti tal-Ftehim bejn il-Komunità Ewropea u l-Vjetnam
tal-1995 u l-Ftehim ta' Kooperazzjoni tal-1980 bejn il-Komunità Ekonomika
Ewropea u l-pajjiżi membri tal-Assoċjazzjoni tan-Nazzjonijiet
tax-Xlokk tal-Asja (ASEAN), li kien ġie estiż biex jinkludi l-Vjetnam
fl-1999. 
Il-FSK mal-Vjetnam jikkostitwixxi pass 'il
quddiem lejn involviment politiku u ekonomiku msaħħaħ
min-naħa tal-UE fix-Xlokk tal-Asja. Huwa jkopri l-klawsoli politiċi
standard tal-UE dwar id-drittijiet tal-bniedem, il-Qorti Kriminali
Internazzjonali, l-armi tal-qerda tal-massa, l-armi żgħar u
l-armamenti ħfief u l-ġlieda kontra t-terroriżmu. 
Il-FSK isaħħaħ il-kooperazzjoni
settorjali fuq medda wiesgħa ta’ oqsma ta’ politika, bħalma huma
t-tassazzjoni, il-migrazzjoni, is-saħħa, l-ambjent, it-tibdil
fil-klima, l-enerġija, l-edukazzjoni u l-kultura, ix-xogħol,
l-impjiegi u l-affarijiet soċjali, ix-xjenza u t-teknoloġija u
t-trasport. Jindirizza wkoll il-kooperazzjoni legali, il-ħasil tal-flus u
l-iffinanzjar tat-terroriżmu, il-kriminalità organizzata u l-korruzzjoni,
u jkopri oqsma ta’ interess partikolari għall-Vjetnam
bħall-kooperazzjoni fuq id-drittijiet tal-bniedem u l-istat tad-dritt,
il-fdalijiet tal-gwerra u l-prevenzjoni ta’ diżastri naturali. 
Il-FSK jipprovdi l-bażi għal impenn
aktar effettiv min-naħa tal-UE u l-Istati Membri tagħha mal-Vjetnam
fl-oqsma tal-iżvilupp, il-kummerċ u l-ekonomija u se jiffaċilita
l-konklużjoni ta' Ftehim ta' Kummerċ Ħieles mal-Vjetnam.
Il-konklużjoni tal-FSK hija konformi mal-għan tal-UE li toħloq
qafas ekonomiku u politiku komprensiv u koerenti għar-relazzjonijiet bejn
l-UE u l-pajjiżi ASEAN.
Il-Kummissjoni tinnota li
d-Deċiżjoni tal-Kunsill Nru 2012/272/UE dwar l-iffirmar tal-FSK
Filippini hija s-suġġett tal-Kawża tal-Qorti C-377/12:
il-Kummissjoni talbet lill-Qorti tannulla din id-Deċiżjoni sakemm
il-Kunsill iżid bażijiet legali relatati mat-trasport (l-Artikoli 91
u 100 TFUE), mar-riammissjoni (l-Artikolu 79(3) TFUE) u mal-ambjent (l-Artikolu
191(4) TFUE). Id-Deċiżjoni tal-Kunsill Nru 2012/279/UE dwar
l-iffirmar tal-FSK Vjetnam tqajjem l-istess kwistjonijiet legali, mutatis
mutandis, bħad-Deċiżjoni tal-Kunsill Nru 2012/272/UE dwar
l-iffirmar tal-FSK Filippini. Il-Kawża tal-Qorti C-377/12 hija
għalhekk rilevanti għall-proposta għal Deċiżjoni
tal-Kunsill fuq il-konklużjoni tal-FSK mal-Vjetnam ukoll. Din il-proposta
għal Deċiżjoni tal-Kunsill fuq il-konklużjoni tal-FSK
Vjetnam hija bbażata fuq l-Artikoli 207, 209 u 218(6) u suġġetta
għad-deċiżjoni tal-Qorti fil-Kawża-377/12.
Il-Kummissjoni tiġbed l-attenzjoni
tal-Kunsill fuq il-premessa fil-Ftehim rigward il-pożizzjoni
speċifika tar-Renju Unit, l-Irlanda u d-Danimarka bbażata fuq
il-Protokolli 21 u 22 tat-Trattati. L-inklużjoni ta' din il-premessa hija
dovuta għall-bidu tat-test biss. Skont ir-riżultat tal-kawża
C-377/12, bħalissa sospiża quddiem il-Qorti tal-Ġustizzja, din
il-premessa tista' tiġi mneħħija jew mibdula aktar 'il quddiem.
Il-Kummissjoni tieħu l-pożizzjoni li, sakemm din il-kawża tibqa'
sospiża, il-proċedura għal konklużjoni ta' dan il-Ftehim ma
tistax tiġi finalizzata.
2013/0440 (NLE)
Proposta għal
DEĊIŻJONI TAL-KUNSILL
dwar il-konklużjoni tal-Ftehim Qafas
dwar Sħubija u Kooperazzjoni Komprensivi bejn l-Unjoni Ewropea u l-Istati
Membri tagħha, fuq naħa, u r-Repubblika Soċjalista tal-Vjetnam,
fuq in-naħa l-oħra
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 207 u
209, flimkien mal-Artikolu 218(6)(a) tiegħu, 
Wara li kkunsidra l-proposta mill-Kummissjoni
Ewropea,
Wara li kkunsidra l-approvazzjoni
tal-Parlament Ewropew,
Billi:
(1)       Skont id-Deċiżjoni
tal-Kunsill Nru 2012/279/UE[1],
il-Ftehim Qafas dwar Sħubija Komprensiva u Kooperazzjoni bejn l-Unjoni
Ewropea u l-Istati Membri tagħha, minn naħa waħda, u
r-Repubblika Soċjalista tal-Vjetnam, min-naħa l-oħra ġie
ffirmat fis-27 ta' Ġunju 2012, soġġett
għall-konklużjoni tiegħu aktar 'il quddiem.
(2)       Il-Ftehim għandu
jiġi approvat f'isem l-Unjoni Ewropea.
ADOTTA DIN ID-DEĊIŻJONI: 
Artikolu 1
Il-Ftehim Qafas dwar Sħubija Komprensiva
u Kooperazzjoni bejn l-Unjoni Ewropea u l-Istati Membri tagħha, minn
naħa waħda, u r-Repubblika Soċjalista tal-Vjetnam, min-naħa
l-oħra huwa b’hekk approvat f’isem l-Unjoni. 
It-test tal-Ftehim huwa mehmuż ma’ din
id-Deċiżjoni.
Artikolu 2
Ir-Rappreżentant Għoli tal-Unjoni
għall-Affarijiet Barranin u l-Politika tas-Sigurtà jippresjedi l-Kumitat
Konġunt stipulat fl-Artikolu 52 tal-Ftehim.
L-Unjoni jew, kif jista' jkun il-każ,
l-Unjoni u l-Istati Membri, ikunu rrappreżentati fil-Kumitat Konġunt
skont is-suġġett.
Artikolu 3
Il-President tal-Kunsill għandu jinnomina
lill-persuna bis-setgħa li tagħti, f’isem l-Unjoni Ewropea,
in-notifika prevista fl-Artikolu 63(1) tal-Ftehim.
Artikolu 4
Din id-Deċiżjoni tidħol
fis-seħħ dakinhar tal-adozzjoni tagħha. Hija għandha
tiġi ppubblikata f'Il-Ġurnal Uffiċjali tal-Unjoni Ewropea.

Magħmul fi Brussell,
                                                                       Għall-Kunsill
                                                                       Il-President
[1]               ĠU L 137, 26.5.2012, p. 1.